Koordinātas: 27°59′17″N 86°55′31″E﻿ / ﻿27.98806°N 86.92528°E﻿ / 27.98806; 86.92528

Everesta kalna animācija.
**Everests** (angļu: *Mount Everest*) jeb **Džomolungma** (tibetiešu: ཇོ་མོ་གླང་མ; ķīniešu: 珠穆朗玛峰) vai **Sagarmātha** (nepāliešu: सगरमाथा) ir augstākā kalna virsotne uz Zemes. Atrodas uz Nepālas un Ķīnas (Tibetas) robežas Himalajos. Virsotnes augstums ir 8848,86 metri virs jūras līmeņa. Tā ir viena no pasaules 14 virsotnēm, kuru augstums pārsniedz 8000 metrus.

Vēsture
-------

Kad 1852. gadā tika pabeigta Lielā Indijas uzmērīšana sera Džordža Everesta vadībā, Himalaju kalnu augstuma mērījumi liecināja, ka visaugstākā ir "Virsotne XV" (angļu: *Peak XV*). 1856. gadā mērnieks Endrū Vo aprēķināja, ka virsotne ir 8848 m augsta. 1865. gadā "Virsotni XV" nosauca par Everesta kalnu (*Mount Everest*).

Pirmie Everesta virsotni 1953. gada 29. maijā sasniedza jaunzēlandietis Edmunds Hilarijs un nepāliešu šerpa Tenzings Norgajs. 1995. gadā Everestā uzkāpa Elisone Hārgrīvza no Apvienotās Karalistes. Savukārt visvairāk — 21 reizi — virsotnē ir uzkāpis šerpa Apa Tenzings. Līdz 2010. gada beigām bija reģistrēti 219 alpīnistu nāves gadījumi, cenšoties uzkāpt Everesta virsotnē.

2020. gada 8. decembrī Ķīna un Nepāla vienojās, ka Everesta augstums ir 8848,86 metri.

Latvieši, kas sasnieguši Everesta virsotni
------------------------------------------

* Eds Viesturs 1990. gada 13. maijā (kopumā E. Viesturs virsotni sasniedzis septiņas reizes)
* Andris Lapkašs 1990. gada 16. maijā, kurš virsotnē uznesa mātes šūtu Latvijas karodziņu
* Teodors Ķirsis un Imants Zauls 1995. gada 14. maijā
* Ilgvars Pauls (1997)
* Olga Kotova un Vadims Prudņikovs (2012)
* Andris Balodis un Juris Ulmanis 2023. gada 17. maijā

#### 1995. gada Latvijas alpīnistu ekspedīcija

1995. gada 14. maijā plkst. 15:15 Everesta virsotnē Latvijas karogu pacēla divi Latvijas alpīnisti — Teodors Ķirsis un Imants Zauls. I. Zauls stāstīja, ka alpīnisti gatavojušies šim kāpienam 30 gadus. Viņi bija ieguvuši "Sniega leoparda" nosaukumu, kuru deva par piecu 7000 metru augsto virsotņu sasniegšanu Padomju Savienībā. Pirms Everesta 1993. gadā alpīnisti uzkāpa citā Himalaju astoņtūkstošniekā — Dhaulāgiri. 1995. gada Everesta ekspedīcijā piedalījās vairāki latvieši un amerikāņu kāpēju grupa. Nepāla nedeva atļauju kāpt, tāpēc nācās kāpt Everestā no Ķīnas puses. No padsmit cilvēkiem virsotnē nonāca tikai divi latvieši un viens amerikānis. Ilgvaram Paulam spēku trūkums un veselības problēmas 1995. gada ekspedīcijā neļāva sasniegt kalna virsotni. I. Zaulam un T. Ķirsim virsotnē ar laika apstākļiem paveicās. Zauls atzina, ka tādi laika apstākļi gadās reti: "Tu vari vairāk nekā pusstundu nosēdēt augstākajā virsotnē un priecāties par visu apkārtni. Tu redzi visu, bet lielākā daļa tur uzkāpj un neredz neko".

Atsauces
--------

1. ↑  Freddie Wilkinson | National Geographic. «Mount Everest is more than two feet taller, China and Nepal announce».
2. ↑  Navin Singh Khadka | BBC. «Mt Everest grows by nearly a metre to new height».
3. 1 2  «Mount Everest History» (angliski). BharatOnline.com. Skatīts: 2012-08-19.
4. ↑  «Mount Everest» (angliski). HowStuffWorks. Arhivēts no oriģināla, laiks: 2011-09-03. Skatīts: 2011-10-01.
5. ↑  Līdz asarām laimīga Archived 2021. gada 22. janvārī, *Wayback Machine* vietnē. sporto.lv nr. 260/261, 2012. gada jūnijs
6. ↑  «Lielākais sapnis piepildījies – Everests ir sasniegts. Saruna ar Latvijas alpīnistu Juri Ulmani». *www.lsm.lv* (latviešu). Skatīts: 2023-06-12.
7. ↑

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Everests***.
* *Encyclopædia Britannica* raksts (angliski)
* *Brockhaus Enzyklopädie* raksts (vāciski)
* Mūsdienu Ukrainas enciklopēdijas raksts (ukrainiski)
* Krievijas Lielās enciklopēdijas raksts (krieviski)
* *Encyclopædia Universalis* raksts (franciski)
* Informācija par ceļošanu uz Nepālu latviešu valodā
* «Pasaules augstākais kalns – Everests».

|  |  |  |  |
| --- | --- | --- | --- |
| 

| * s
* d
* l
Astoņtūkstošnieki |
| --- |
|  |
| 
* Everests
* K2
* Khančendžunga
* Lodze
* Makalu
* Čooju
* Dhaulāgiri
* Manāslu
* Nangaparbats
* Annapūrna
* Gašerbrums I
* Brodpīks
* Gašerbrums II
* Šišabanma

 |

 |

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 304910632
* LCCN: sh85045978
* GND: 4040417-1
* SUDOC: 02763857X
* BNF: cb15289744k (data)
* NDL: 00628288
* NKC: ge128521
* BNE: XX451838

 |

 |